Il-festa annwali ta' Sant'Anton Abbati li tiġi ċċelebrata kull Jannar fir-raħal tax-Xagħra, se ssir b'mod differenti għax minflok inġabru flus għall-karità. It-tberik tal-annimali mhux se jsir għal sena oħra minħabba l-pandemija tal-Covid-19. Newsbook.com.mt tkellem mar-rettur tal-knisja ta' Sant'Anton Abbati Dun Michael Galea li spjega li l-attivitajiet tal-knisja se jsiru bħas-soltu u li sar it-tridu bi preparazzjoni għall-festa. Nhar il-festa l-istatwa ta' Sant Anton Abbati se tittieħed lejn il-Bażilika ta' Maria Bambina b'mod privat. Fil-5pm l-Isqof ta' Għawdex Anton Teuma se jmexxi konċelebrazzjoni solenni. Dun Michael Galea stqarr li bħala komunità ġabru €600 għall-karità fejn €300 se jingħataw lil Dar Arka u €300 lis-Seminarju. Huwa qal li dan sar b'mod ta' solidarjetà minħabba li dawn it-tnejn batew finanzjarjament waqt il-pandemija. Din is-sena l-komunità ta' Sant'Anton għamlet sett fjuretti ġodda u vażuni ġodda għall-istatwa ta' Sant'Anton, sett bandalori ġodda u evanġelarju ġdid. Ir-rettur qal li d-devozzjoni fir-raħal tax-Xagħra lejn Sant'Anton tmur lura ħafna snin, u li fis-sena 1400, diġà kien hemm knisja ddedikata lil Sant'Anton fix-Xagħra. Kompla jgħid li r-raħal tax-Xagħra sar parroċċa fl-1688 fuq il-knisja ta' Sant'Anton li tinsab fin-naħat tal-Qaċċa. Awdjo: Il-festa ta' Sant'Anton fix-Xagħra b'differenza